Diari Oficial de la Generalitat Valenciana


Sumari del DOGV 7332, del 05-08-2014 (2014/7451)

ORDE 65/2014, de 31 de juliol, de la Conselleria d'Educació, Cultura i Esport, per la qual es convoca per al curs 2014-2015 el programa experimental Club dels Deures, a desenrotllar en els centres docents sostinguts amb fons públics d'Educació Primària de les localitats de Castelló de la Plana, la Vall d'Uixó i Almassora.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7332

Data del DOGV
:   05-08-2014

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2014/7451


Data del document
:   31-07-2014

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

ORDE 65/2014, de 31 de juliol, de la Conselleria d'Educació, Cultura i Esport, per la qual es convoca per al curs 2014-2015 el programa experimental Club dels Deures, a desenrotllar en els centres docents sostinguts amb fons públics d'Educació Primària de les localitats de Castelló de la Plana, la Vall d'Uixó i Almassora. [2014/7451]  
La Llei Orgànica 2/2006, de 3 de maig, d'Educació (BOE 106, 04.05.2006), assenyala en el seu preàmbul que la responsabilitat de l'èxit escolar de l'alumnat no sols recau sobre l'alumnat individualment considerat, sinó també sobre les seues famílies, el professorat, els centres docents, les administracions educatives i, en última instància, sobre la societat en el seu conjunt, responsable última de la qualitat del sistema educatiu.  
En línia amb les directrius de la Comissió Europea (CE), en el seu propòsit de reduir l'abandonament escolar primerenc i fomentar l'èxit escolar, es considera que una millor cooperació amb tots els estaments implicats en l'educació és, a més, una manera eficaç d'ajudar l'alumnat en situació de risc.  
Des d'estes consideracions, la Conselleria d'Educació, Cultura i Esport, dins de les accions iniciades en el pla de xoc contra el fracàs escolar, va iniciar en 2013 el programa experimental Club dels Deures, com a programa experimental dirigit als centres educatius sostinguts amb fons públics d'Educació Primària de la ciutat de Castelló de la Plana i amb l'objectiu d'implementar, estudiar i avaluar l'impacte que la col·laboració i implicació del voluntariat social té a l'hora de reforçar l'educació i l'èxit educatiu de l'alumnat.  
  
Vistos els resultats d'esta primera actuació, per segon any consecutiu es posa en marxa el Club dels Deures, ampliant el programa experimental a les localitats de la Vall d'Uixó i Almassora per al curs acadèmic 2014-2015.  
Per a la posada en marxa d'este programa experimental, la Conselleria d'Educació, Cultura i Esport, per mitjà d'esta orde, crea la borsa del voluntariat per al Club dels Deures, tenint en compte allò que ha establit la Llei 4/2001, de 19 de juny, del Voluntariat (DOGV 4026, 21.06.2001), que definix el voluntari en l'article 5 com tota persona física que, per lliure determinació, sense percebre contraprestació ni haver-hi obligació o deure jurídic, realitza qualsevol de les activitats previstes en la dita llei. Els articles 6, 7 i 8 de la esmentada llei reconeixen, respectivament, els drets, deures i incompatibilitats del voluntariat.  
  
Per tot això, fent ús de la facultat conferida per l'article 28.e) de la Llei 5/1983, de 30 de desembre, del Consell, en relació amb l'article 10 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport (DOCV 6929, 24.12.2012), i vista la proposta de la directora general d'Innovació, Ordenació i Política Lingüística de data 15 de juliol de 2014, de conformitat amb esta i una vegada complits els tràmits procedimentals pertinents,  
  
ORDENE  
  
Primer. Objecte i àmbit  
Constituïx l'objecte d'esta orde la convocatòria i regulació del programa experimental Club dels Deures, dirigit principalment a l'alumnat matriculat en quart curs d'Educació Primària durant el curs 2014-2015, de centres docents sostinguts amb fons públics de les localitats de Castelló de la Plana, la Vall d'Uixó i Almassora, d'acord amb les bases establides en els annexos I, II i III d'esta orde.  
  
  
Segon. Objectiu i matèries  
1. Este programa experimental té com a objectiu implementar i avaluar l'impacte que la col·laboració i implicació del voluntariat social té a l'hora de reforçar l'educació i l'èxit educatiu de l'alumnat.  
  
2. Per a això, el personal voluntari que ho desitge i siga seleccionat per a participar en el programa experimental proporcionarà ajuda i reforç educatiu, fora de l'horari lectiu, a l'alumnat de 4t d'Educació Primària, tant a l'hora de completar les tasques encomanades pels seus professors i professores durant el període lectiu com reforçant les àrees de Matemàtiques i llengües.  
  
Tercer. Descripció del programa  
1. En el marc del programa experimental Club dels Deures, es constituiran en els centres autoritzats grups d'estudi integrats per personal voluntari de la borsa del voluntariat del Club dels Deures i per alumnat la participació del qual siga sol·licitada i autoritzada pels seus representants legals.  
2. El programa experimental es desenrotllarà des del 15 d'octubre de 2014 fins al 29 de maig de 2015, fora de l'horari lectiu, en les dos hores setmanals que establisca el propi centre escolar.  
3. Els grups d'estudi estaran compostos per un voluntari responsable i per un mínim de 5 i un màxim de 15 alumnes del centre autoritzat.  
  
4. La direcció general amb competència en matèria d'innovació educativa designarà un coordinador general del programa experimental entre els tècnics d'esta.  
5. En cada centre educatiu, el coordinador general del programa designarà un voluntari coordinador del programa en el mateix centre, amb l'acceptació d'este.  
  
Quart. Creació de la borsa del voluntariat del Club dels Deures  
1. Podrà incorporar-se a la borsa del voluntariat Club dels Deures tota persona física que, de manera desinteressada i altruista, es comprometa a participar en el programa experimental per a impartir activitats de suport a l'estudi de l'alumnat en les àrees de matemàtiques i llengües, a fi de millorar els seus resultats acadèmics.  
2. El personal voluntari haurà d'estar en possessió del títol de llicenciat, mestre o grau equivalent en qualsevol àrea o estar en el moment de la publicació de la present convocatòria cursant estudis per a l'obtenció del títol de mestre o títol de grau corresponent.  
  
3. La inscripció en la borsa s'articularà a través de la presentació del model de sol·licitud d'inscripció arreplegat en l'annex V de la present orde.  
4. Una vegada inscrit en esta borsa, la participació del voluntari en el programa experimental s'articularà a través del procediment establit en l'annex II.  
  
Quint. Aprovació de les bases de la convocatòria  
S'aproven les bases per les quals es regix la present convocatòria, així com els corresponents models de documentació:  
a) Annex I: bases de regulació del programa experimental Club dels Deures per als centres docents.  
b) Annex II: bases de regulació del programa experimental Club dels Deures per al personal voluntari.  
c) Annex III: bases de regulació del programa experimental Club dels Deures per als representants legals de l'alumnat.  
d) Annex IV: model de sol·licitud dels centres docents que vullguen participar en el programa experimental Club dels Deures.  
e) Annex V: model de sol·licitud d'inclusió en la borsa del voluntariat Club dels Deures.  
f) Annex VI: model de sol·licitud/autorització de les famílies de l'alumnat que desitgen que els seus fills o filles participen en el programa experimental Club dels Deures.  
  
Sext. Coordinador general del programa  
1. El coordinador general del programa experimental formarà part de la comissió de seguiment d'este.  
2. Exercirà les funcions següents:  
a) Difondre i impulsar el programa experimental Club dels Deures.  
  
b) Designar el voluntari coordinador de cada centre educatiu participant, amb l'acceptació d'este.  
c) Coordinar l'actuació del voluntari coordinador.  
d) Centralitzar les incidències que els voluntaris coordinadors li traslladen.  
e) Resoldre totes aquelles qüestions organitzatives que sorgisquen al llarg del desenrotllament del programa experimental o, si és el cas, les elevarà a la Comissió de Seguiment del Club dels Deures per al seu debat i resolució.  
f) Una vegada iniciat el desenrotllament del programa experimental, adoptarà les mesures necessàries per al seu correcte desenrotllament, entre les quals estarà la de resoldre la cobertura de les baixes puntuals del personal voluntari i de la falta d'assistència continuada de l'alumnat dels grups d'estudi.  
g) Portar el seguiment de les altes i les baixes dins dels grups d'estudi i de la borsa del voluntariat i comunicar mensualment la seua composició a la Direcció General d'Innovació, Ordenació i Política Lingüística, a través del Servici d'Innovació i Qualitat.  
h) Elaborar la memòria final del programa del curs escolar 2014-2015, i remetre-la a la Direcció General d'Innovació, Ordenació i Política Lingüística.  
  
Sèptim. Funcions del voluntari coordinador  
Les funcions del voluntari coordinador seran les següents:  
a) Supervisar les activitats dels voluntaris del centre del qual és coordinador.  
b) Centralitzar les incidències que succeïsquen en el centre educatiu amb relació al programa experimental.  
c) Assumir la intermediació entre els voluntaris del centre i el coordinador general del programa.  
d) Elaborar una memòria del programa experimental en el seu centre i elevar-la al coordinador general.  
  
Octau. Comissió de seguiment del programa experimental  
1. Als efectes previstos en esta orde, es constituirà una comissió de seguiment que realitzarà l'estudi, la valoració i la proposta d'autorització del programa experimental als centres sol·licitants i, si és el cas, la proposta de centres no autoritzats per no complir els requisits establits en l'orde de convocatòria. Igualment, realitzarà la proposta d'assignació del personal voluntari i grups d'estudi, que elevarà a l'òrgan instructor del programa experimental.  
2. El titular de la Subdirecció General d'Innovació i Qualitat Educativa, com a òrgan instructor, facilitarà la tramitació del procediment d'autorització del programa i de selecció i assignació de voluntaris i de constitució dels grups d'estudi en els centres educatius.  
  
3. La Comissió de Seguiment Club dels Deures estarà integrada per:  
  
a) El titular del Servici d'Innovació i Qualitat, que actuarà com a president.  
b) El coordinador general del programa Club dels Deures.  
c) Un funcionari o funcionària que preste els seus servicis en la Subdirecció General de Centres Docents de la Direcció General de Centres i Personal Docent.  
d) Un funcionari o funcionària que preste els seus servicis en la Subdirecció General d'Ordenació de la Direcció General d'Innovació, Ordenació i Política Lingüística.  
e) Un inspector o inspectora d'Educació designat per la Inspecció General d'Educació.  
f) Un representant de l'Ajuntament de Castelló de la Plana designat pel titular de la seua alcaldia.  
g) Un representant de l'Ajuntament de la Vall d'Uixó designat pel titular de la seua alcaldia.  
h) Un representant de l'Ajuntament d'Almassora designat pel titular de la seua alcaldia.  
i) Un representant de les confederacions d'AMPA representades en la Mesa de Pares i Mares de la Conselleria d'Educació, Cultura i Esport, triat per i entre els seus representants en aquella.  
j) Un funcionari o funcionària que preste els seus servicis en el Servici d'Innovació i Qualitat, que actuarà com a secretari o secretària.  
4. Funcions de la Comissió de Seguiment:  
a) Comprovar, en qualsevol moment, l'efectivitat de les actuacions previstes en la present orde, podent demanar del coordinador general del programa i dels voluntaris coordinadors dels centres educatius informes sobre el desenrotllament del programa.  
b) Resoldre les incidències elevades pel coordinador general que sorgisquen en el desenrotllament del programa.  
c) Formular a l'òrgan instructor les successives propostes de resolució que siga necessari per a l'execució del programa.  
5. La Comissió de Seguiment actuarà segons disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, relatiu als òrgans col·legiats.  
6. La Comissió de Seguiment podrà delegar les seues funcions en el coordinador general del programa experimental.  
  
Nové. Resolució del programa experimental  
1. La Subdirecció General d'Innovació i Qualitat Educativa, com a òrgan instructor del programa experimental, vist l'informe de la Comissió de Seguiment, elevarà proposta de resolució per a l'autorització, aplicació i execució del programa experimental Club dels Deures a la directora general d'Innovació, Ordenació i Política Lingüística, que resoldrà esta convocatòria per delegació de la consellera d'Educació, Cultura i Esport.  
2. La directora general d'Innovació, Ordenació i Política Lingüística, per delegació de la consellera d'Educació, Cultura i Esport, dictarà una resolució d'autorització als centres que hagen formulat sol·licitud de participació, d'acord amb e l'annex I d'esta orde i, si és el cas, resolució de centres no autoritzats amb relació als centres sol·licitants que no complisquen els requisits establits en la present orde.  
  
Esta resolució es notificarà als centres interessats, d'acord amb el que preveu l'article 58 i següents de la LRJPAC, per mitjà de la publicació en la pàgina web ?http://www.cece.gva.es/relin/val/club\_deberes.htm?. Esta publicació substituirà la notificació, de conformitat amb el que preveu l'article 59.6.b de la mencionada Llei 30/1992.  
3. Després de la resolució d'autorització als centres, la directora general d'Innovació, Ordenació i Política Lingüística, per delegació de la consellera d'Educació, Cultura i Esport, dictarà la resolució d'autorització de creació de la borsa del voluntariat i dels grups d'estudi que es constituïsquen en cada centre prèviament autoritzat, a través dels annexos que es detallen a continuació:  
a) Annex I: relació amb tot el personal voluntari que integra la borsa del voluntariat.  
b) Annex II: relació dels grups d'estudi que es constituïxen en cada centre autoritzat.  
Esta resolució i el seu annex I es notificarà a les persones interessades, d'acord amb el que preveu l'article 58 i següents de la LRJPAC, per mitjà de la publicació en la pàgina web ?http://www.cece.gva.es/relin/val/club\_deberes.htm?. Esta publicació substituirà la notificació, de conformitat amb el que preveu l'article 59.6.b de l'esmentada Llei 30/1992.  
  
L'annex II d'esta resolució, on consta la relació de grups d'estudi i la identificació de l'alumnat que els componen a través del NIA (número d'identificació de l'alumne), es remetrà al centre educatiu, a fi de procedir-ne a la publicació en el tauler d'anuncis d'este i el notifique als seus representants legals per qualsevol mitjà que deixe constància de la seua recepció.  
4. Tota alteració de les condicions tingudes en compte en la resolució d'autorització del programa experimental podrà donar lloc a la modificació de la dita resolució durant l'execució del programa. No obstant això, no serà necessari dictar una nova resolució quan es produïsquen altes o baixes de l'alumnat dins dels grups d'estudi o en la borsa de voluntariat, sempre que complisquen els requisits de la present orde, sent suficient la seua comunicació al coordinador general del programa, que traslladarà les dites incidències junt amb l'informe corresponent a la Direcció General d'Innovació, Ordenació i Política Lingüística.  
  
  
Deu. Criteris de valoració per a la constitució dels grups d'estudi  
  
S'aplicaran, per este orde, els criteris de valoració següents:  
1. Cada grup d'estudi estarà constituït com a mínim per 5 alumnes i, com a màxim, per 15.  
2. Els voluntaris s'assignaran als centres educatius en funció del centre escolar o del districte de preferència indicat en la seua sol·licitud.  
3. Es tendirà que a cada centre autoritzat per la resolució de la Direcció General d'Innovació, Ordenació i Política Lingüística se li assigne, com a mínim, un voluntari per al desenrotllament del programa experimental. No obstant això, si el nombre de centres educatius autoritzats és superior al nombre de voluntaris inscrits en la borsa, es donarà preferència per a l'assignació de voluntaris a aquells centres que atenguen alumnat amb necessitats educatives especials o d'acció educativa singular.  
4. En cas que existisca una elevada demanda de participació per part de l'alumnat d'un centre, el coordinador general del programa sol·licitarà un informe de l'equip directiu per a la priorització de l'alumnat que tinga més necessitats de suport.  
  
Onze. Avaluació del programa experimental  
1. Una vegada finalitzat el programa experimental, els voluntaris coordinadors de cada centre educatiu elevaran al coordinador general del programa, amb anterioritat al 15 de juny de 2015, una memòria que permeta acreditar el compliment dels objectius del programa experimental en el centre.  
2. El coordinador general, una vegada estudiades totes les memòries remeses pels voluntaris coordinadors dels centres educatius, elaborarà una memòria final del curs escolar 2014-2015 que reflectisca el grau de compliment dels objectius de la present convocatòria i la remetrà a la Direcció General d'Innovació, Ordenació i Política Lingüística. La dita memòria contindrà, entre altres, les dades següents:  
a) Les activitats realitzades en el centre educatiu.  
b) El nombre d'alumnes que hi ha participat.  
c) Avaluació dels resultats obtinguts.  
d) El grau de satisfacció de la comunitat educativa.  
  
Dotze. Incorporació al registre electrònic de la Generalitat  
D'acord amb el que disposa el Decret 18/2004, de 13 de febrer, del Consell de la Generalitat, de creació del registre telemàtic i regulació de les notificacions telemàtiques de la Generalitat, s'incorpora el procediment de regulació del programa experimental Club dels Deures, arreplegat en esta orde, a l'annex del Decret 18/2004, com a procediment susceptible de tramitació a través del registre electrònic de la Generalitat.  
  
  
DISPOSICIONS ADDICIONALS  
  
Primera. Incidència en les dotacions de gasto  
La implementació i el posterior desplegament d'esta orde no podrà tindre cap incidència en la dotació de tots i cada un dels capítols de gasto assignada a esta conselleria i, en tot cas, haurà de ser atés amb els mitjans personals i materials de la conselleria competent en matèria d'educació.  
  
Segona. Instruccions i resolucions  
Es delega en la directora general d'Innovació, Ordenació i Política Lingüística la resolució d'esta convocatòria. Igualment, es faculta esta per a dictar totes les instruccions i resolucions que siguen necessàries per al compliment d'esta orde.  
  
DISPOSICIÓ DEROGATÒRIA  
  
Única  
Queden derogades totes les disposicions del mateix rang o inferior que s'oposen al que disposa esta orde.  
  
DISPOSICIÓ FINAL  
  
Única  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 31 de juliol de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
ANNEX I  
Bases de regulació del programa experimental Club dels Deures per als centres docents  
  
Primera. Sol·licituds i termini de presentació dels centres educatius  
  
1. Per a formalitzar la sol·licitud de participació en el programa experimental, el director o titular del centre educatiu sostingut amb fons públics d'Educació Primària de les localitats participants en el programa omplirà la sol·licitud que figura en l'annex IV i aportarà la certificació de la direcció del centre en què conste el nom de l'òrgan del centre que ha manifestat el seu acord per a la realització d'este. En cas de centres públics, es requerirà l'aprovació del consell escolar del centre. En el mateix acord, el centre aprovarà l'opció horària per al desenrotllament d'aquell durant el curs escolar.  
2. La sol·licitud de participació es podrà presentar pels mitjans següents:  
A) Els centres que disposen d'usuari ITACA podran presentar la sol·licitud a través de l'oficina virtual ubicada en la pàgina web ?https://oficinavirtual.edu.gva.es/oficina\_gva/menu.jsp?.  
El mode d'enviament haurà de realitzar-se d'acord amb el manual d'ajuda disponible en la web ?http://www.cece.gva.es/relin/val/club\_deberes.htm?.  
B) També es podrà presentar la sol·licitud, bé en el registre d'entrada dels ajuntaments de les localitats participants en el programa, en la Direcció Territorial d'Educació de Castelló de la Plana o bé en qualsevol dels llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 (LRJPAC). Les sol·licituds es formalitzaran segons el model que s'adjunta com a annex IV a la present convocatòria i aniran dirigides a la Direcció General d'Innovació, Ordenació i Política Lingüística. Estos models de sol·licitud estan a disposició dels interessats en la pàgina web ?http://www.cece.gva.es/relin/val/club\_deberes.htm?.  
  
Quan es presenten en una oficina de correus, es farà en sobre obert perquè el funcionari puga posar en la sol·licitud la data i el segell de correus.  
Quan es tracte d'un centre docent públic de titularitat de la Generalitat, la sol·licitud haurà d'estar firmada pel director o directora del centre. Quan es tracte d'un centre docent sostingut amb fons públics que no siga de titularitat de la Generalitat, la sol·licitud serà subscrita per qui figure en el Registre de Centres Docents de la Comunitat Valenciana com a titular del dit centre. En cas de persones jurídiques, la sol·licitud l'haurà de firmar qui en tinga la representació legal.  
  
3. El termini de presentació de sol·licituds per a participar en el programa experimental estarà obert des de l'endemà de la publicació de la present orde en el Diari Oficial de la Comunitat Valenciana fins al 12 de setembre de 2014.  
  
Segona. Funcions dels centres educatius participants en el programa experimental  
El centre docent la participació del qual en el programa experimental siga autoritzada assumirà, a través del seu director o titular, o persona del claustre en qui delegue, les funcions següents:  
a) Autoritzar l'ús de les instal·lacions del centre educatiu per al desenrotllament del programa.  
b) Informar els representants legals de l'alumnat del centre que sol·liciten informació sobre el programa.  
c) Assumir la recepció i custòdia durant la duració del programa de les autoritzacions de mares, pares o representants legals perquè els seus fills o filles hi participen, i facilitar còpia al coordinador general del programa abans del seu inici, i en cas de noves altes, abans de la seua incorporació al grup d'estudi.  
d) Establir els grups d'estudi, els quals hauran de tindre un mínim de 5 alumnes i un màxim de 15, i comunicar a l'inici del programa, i posteriorment de l'1 al 10 de cada mes, la seua composició al coordinador general del programa durant tota la seua duració.  
e) Publicar en el tauler d'anuncis del centre docent la resolució definitiva del personal voluntari assignat al centre i de l'alumnat integrant en cada grup d'estudi, identificat per mitjà del NIA.  
f) Emetre, a requeriment del coordinador general del programa, informe de priorització de l'alumnat en la configuració del grup d'estudi, basant-se en les necessitats de suport a l'estudi de l'alumnat, en cas que l'elevada demanda de participació així ho requerisca.  
g) Col·laborar amb la Direcció General d'Innovació, Ordenació i Política Lingüística en l'avaluació de l'impacte que tinga el programa en el rendiment escolar de l'alumnat participant.  
  
  
ANNEX II  
Bases de regulació del programa experimental Club dels Deures per al personal voluntari  
  
Primera. Objecte de la participació del personal voluntari  
1. L'objecte de la participació del voluntariat en este programa experimental és avaluar l'impacte que la col·laboració i implicació del voluntariat social té en la millora del rendiment escolar de l'alumnat i en la millora de l'èxit educatiu.  
2. D'esta manera, tots aquells voluntaris que, de manera altruista, desitgen participar en este programa experimental podran sol·licitar la seua participació i dedicar dos hores a la setmana per a acompanyar l'alumnat en l'estudi i/o realització de les tasques escolars fora de l'horari lectiu.  
3. Cada grup d'estudi que es constituïsca en el si del programa experimental Club dels Deures estarà compost per un voluntari responsable i per un nombre d'entre 5 i 15 d'alumnes.  
  
Segona. Personal voluntari  
1. Podran formar part de la borsa de voluntariat del Club dels Deures les persones físiques que estiguen en possessió del títol de llicenciat, mestre o grau equivalent en qualsevol àrea, o estar en el moment de la publicació d'esta convocatòria cursant estudis per a l'obtenció del títol de mestre o títol de grau corresponent i així ho acrediten i que, de manera altruista, gratuïta i desinteressada, vullguen participar en el programa experimental.  
2. La integració en la borsa del voluntariat no pressuposa el dret a formar part d'un grup d'estudi.  
3. El personal voluntari ajudarà l'alumnat participant en l'estudi de les àrees de matemàtiques o llengües.  
4. El personal voluntari, formalitzant la seua sol·licitud de participació en el programa experimental, es compromet a:  
a) Guardar la confidencialitat de la informació rebuda i coneguda en desenrotllament de la seua activitat.  
b) Finalitzar el programa en què participa o, en cas de renúncia, comunicar-ho amb la màxima antelació possible al voluntari coordinador del programa en el centre.  
c) Complir els compromisos adquirits amb l'organització, respectant els fins i la seua normativa.  
d) Respectar els drets dels beneficiaris i actuar de manera diligent i solidària.  
e) Rebutjar qualsevol contraprestació material o econòmica.  
f) Participar en les activitats formatives previstes per la Direcció General d'Ordenació, Innovació i Política Lingüística.  
5. El personal voluntari que participe en el programa experimental tindrà entre altres els drets següents:  
a) Rebre la formació, l'orientació i el suport necessaris per a l'exercici de les seues activitats.  
b) Estar assegurat per mitjà de pòlissa, subscrita per la Conselleria d'Educació, Cultura i Esport, que cobrisca els sinistres del mateix voluntariat i els que es produïsquen a tercers, en l'exercici de les activitats encomanades.  
  
Tercera. Voluntari coordinador en el centre  
1. El coordinador general del programa designarà, amb el consentiment d'este, un voluntari coordinador en cada centre educatiu.  
2. Les funcions del voluntari coordinador seran les següents:  
a) Supervisar les activitats dels voluntaris del centre de què és coordinador.  
b) Centralitzar les incidències que succeïsquen en el centre educatiu en relació amb el programa experimental.  
c) Assumir la intermediació entre els voluntaris del centre i el coordinador general del programa.  
d) Elaborar una memòria del programa experimental en el seu centre i elevar-la al coordinador general.  
  
Quarta. Sol·licituds i termini de presentació  
1. Tota persona física que complisca els requisits establits en la base segona del present annex podrà formalitzar la seua inscripció en la borsa del voluntariat del programa experimental Club dels Deures, omplint la sol·licitud i formalitzant el seu compromís de participació, d'acord amb l'annex V.  
2. El voluntari expressarà en la sol·licitud el centre escolar on desitja exercir la seua acció de voluntariat o bé el districte postal de preferència, o bé indicar que no es té preferència de centre o districte postal.  
  
3. Igualment, el voluntari expressarà en la seua sol·licitud la seua preferència d'horari d'exercici de l'acció de voluntari: matí, vesprada, o indistint.  
4. La sol·licitud de participació es formalitzarà segons el model que s'adjunta com a annex V a la present convocatòria i anirà dirigida a la Direcció General d'Innovació, Ordenació i Política Lingüística. El model de sol·licitud està a disposició dels interessats en la pàgina web ?http://www.cece.gva.es/relin/val/club\_deberes.htm?.  
Una vegada degudament omplida la sol·licitud, s'hauran d'imprimir les pàgines preceptives resultants de l'ús de mitjans telemàtics i es presentaran, amb les corresponents firmes originals, bé en el registre d'entrada dels ajuntaments de les localitats que hi participen, en la Direcció Territorial d'Educació de Castelló de la Plana o en qualsevol dels llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 (LRJPAC). Adjuntarà, junt amb la sol·licitud, la documentació següent:  
  
a) Còpia de la titulació acadèmica exigida en la convocatòria.  
b) Còpia del document nacional d'identitat o un altre document oficial d'identificació personal.  
c) Si és el cas, acreditació de pertànyer a l'AMPA del centre.  
No serà necessari aportar la documentació si ja es va aportar en la convocatòria anterior.  
Quan es presenten en una oficina de correus, es farà en sobre obert perquè el funcionari puga posar en la sol·licitud la data i el corresponent segell.  
Igualment, la sol·licitud de participació es podrà formular per mitjà de l'ompliment manual del formulari de l'annex V, que, una vegada firmada, s'haurà de presentar pels mitjans i amb els requisits previstos en esta base.  
5. El termini d'inscripció s'iniciarà l'endemà de la publicació en el Diari Oficial de la Comunitat Valenciana d'esta convocatòria i estarà permanentment obert, podent-se omplir la sol·licitud durant tota la vigència del programa experimental.  
6. La Comissió de Seguiment revisarà i valorarà les sol·licituds presentades abans d'incloure-les en la borsa del voluntariat; esta funció podrà ser delegada en el coordinador general del programa.  
  
Quinta. Curs de formació del voluntariat  
Tot voluntari inscrit en la borsa del voluntariat del Club dels Deures participarà en un curs de formació, organitzat per la Direcció General d'Innovació, Ordenació i Política Lingüística, on se l'orientarà sobre les funcions, objectius i metodologia que haurà d'aplicar amb el grup d'estudi que se li assigne.  
  
Sexta. Certificat de participació  
Una vegada finalitzat el programa experimental, la directora general d'Innovació, Ordenació i Política Lingüística emetrà un certificat a tot el personal voluntari participant en el programa que haja exercit correctament les seues funcions.  
  
  
  
ANNEX III  
Bases de regulació del programa experimental Club dels Deures per als representants legals de l'alumnat  
  
Primera. Objecte de la participació de l'alumnat en el programa experimental  
1. L'objecte del programa experimental del Club dels Deures és proporcionar suport extern a l'alumnat de quart curs d'Educació Primària, principalment, de les localitats de Castelló de la Plana, la Vall d'Uixó i Almassora, a l'hora de completar les tasques escolars i l'estudi de les àrees de Matemàtiques i llengües fora d'horari lectiu.  
2. Podran participar-hi els alumnes el representant legal dels quals haja sol·licitat i autoritzat la participació de l'alumne o l'alumna en el Club dels Deures i que estiga matriculat en un dels centres autoritzats prèviament per a la implantació del programa experimental mitjançant una resolució de la Direcció General d'Innovació, Ordenació i Política Lingüística.  
3. Cada grup d'estudi que es constituïsca en el si del programa experimental Club dels Deures estarà compost per un voluntari responsable i per un nombre d'entre 5 i 15 alumnes.  
  
Segona. Drets i deures dels representants legals i de l'alumnat participant  
1. La mare, pare o representant legal de l'alumne o alumna que participe en el programa experimental en un grup d'estudi tindrà, entre altres, el dret que el seu fill o filla reba el reforç, l'orientació i el suport necessari en l'estudi de les àrees descrites en la base primera del present annex, en les instal·lacions del seu centre educatiu, en l'horari i pel personal voluntari que s'establisca en la resolució d'esta convocatòria.  
  
2. La mare, pare o representant legal de l'alumne o alumna participant en el programa experimental respondrà dels següents deures respecte a la participació del seu fill o filla en el programa:  
a) Observar les mesures de seguretat que s'adopten.  
b) Cuidar i fer bon ús del material i de les instal·lacions del centre educatiu.  
c) Finalitzar el programa en què participa o, en cas de renúncia, comunicar-ho amb la màxima antelació possible al voluntari coordinador en el centre.  
d) Firmar autorització expressa de participació del seu fill o filla en el programa experimental, exonerant el personal voluntari de tota responsabilitat derivada d'una participació inadequada de l'alumne en el programa experimental.  
  
Tercera. Sol·licituds i termini de presentació  
1. La mare, pare o representant legal de l'alumne o alumna que complisca els requisits establits en la base primera del present annex podrà formalitzar la inscripció en el programa experimental Club dels Deures omplint la sol·licitud/autorització d'acord amb l'annex VI.  
  
2. La sol·licitud de participació es formalitzarà segons el model que s'adjunta com a annex VI a la present convocatòria i anirà dirigida a la Direcció General d'Innovació, Ordenació i Política Lingüística. El model de sol·licitud està a disposició dels interessats en la pàgina web ?http://www.cece.gva.es/relin/val/club\_deberes.htm?.  
Una vegada degudament omplida la sol·licitud, hauran d'imprimir les pàgines preceptives resultants de l'ús de mitjans telemàtics i les presentaran amb les corresponents firmes originals en la secretaria del centre educatiu on l'alumne o l'alumna cursen els seus estudis.  
El centre educatiu facilitarà igualment l'imprés normalitzat en paper per a ser omplit manualment quan el pare, mare o representant legal així ho requerisca.  
3. El termini d'inscripció s'establix del 16 al 26 de setembre de 2014.  
No obstant això, la inscripció es mantindrà permanentment oberta durant el desenrotllament del programa experimental, amb l'objectiu que si després de l'inici d'este es formulen noves sol·licituds de participació de l'alumnat, el centre participant podrà integrar nous alumnes i modificar la composició dels grups d'estudi inicials, comunicant prèviament la dita modificació al coordinador general del programa, a qui s'haurà de remetre també còpia de la sol·licitud/autorització de participació de l'alumne corresponent.  
Quarta. Resolució de la convocatòria  
1. La Comissió de Seguiment emetrà un informe a l'òrgan instructor del programa experimental on es consignarà l'alumnat assignat a cada grup d'estudi dels centres educatius que hagen sigut autoritzats per a la implementació del programa experimental.  
2. La resolució de la convocatòria especificarà en l'annex II el grup o grups d'estudi creats en cada centre educatiu, la qual serà notificada al director o titular de cada centre, amb els NIA de l'alumnat i la relació de voluntaris assignats a cada grup d'estudi, a fi de publicar-la en el tauler d'anuncis del centre.  
El director o titular del centre educatiu serà el responsable de notificar, per qualsevol mitjà que deixe constància del seu coneixement, l'esmentada resolució a les mares, pares o representants legals de l'alumnat beneficiari.  
3. Tal com s'establix en l'apartat nové, punt 4, de l'orde de convocatòria, no serà necessari dictar una nova resolució quan es produïsquen altes o baixes de l'alumnat dins dels grups d'estudi, sempre que complisquen els requisits establits en l'orde i en les presents bases.